
PARLAMENTUL ROMÂNIEI

CAMERA DEPUTAŢILOR

Comisia pentru Tehnologia Informaţiei


PL.X. 284/23.04.2007


şi Comunicaţiilor

RAPORT

asupra propunerii legislative pentru modificarea Ordonanţei de Urgenţă nr. 79/2002 privind cadrul general de reglementare a comunicaţiilor
1. În conformitate cu prevederile art.95 din Regulamentul Camerei Deputaţilor, republicat, Comisia pentru Tehnologia Informaţiei şi Comunicaţiilor a fost sesizată în fond, în vederea examinării şi  întocmirii raportului, cu propunerea legislativă pentru modificarea Ordonanţei de Urgenţă nr. 79/2002 privind cadrul general de reglementare a comunicaţiilor, PL.X. 284/23.04.2007.

Iniţiatorii propun crearea unei autorităţi de reglementare mai presus de orice suspiciune privind existenţa unui conflict de interese. Aceasta presupune crearea unui cadru de reglementare adecvat, astfel încât autoritatea de reglementare să se bucure de o independenţă reală, de necontestat, prin separarea autorităţii responsabile de stabilirea politicii şi a legislaţiei în domeniu de interesele legate de calitatea de acţionar la societăţile comerciale de profil. În acest sens, se propune trecerea autorităţii de reglementare în comunicaţii sub control parlamentar.
Consiliul Legislativ cu nr. 1824/27.12.2006 avizează favorabil propunerea legislativă.

Comisia juridică, de disciplină şi imunităţi cu nr.284/07.05.2007 a hotărât avizarea negativă a propunerii legislative, întrucât aceasta a rămas fără obiect, articolele din OUG nr.79/2002 propuse spre modificare fiind abrogate prin OUG nr.134/2006.
 Guvernul României, prin adresa nr.162/26.01.2007, a comunicat că nu susţine propunerea legislativă, deoarece propunerea legislativă prezintă deficienţe sub aspectul procedurii de transfer al subordonării, statutului personalului, numirii noilor membri ai conducerii, exercitării atribuţiilor de conducere până la numirea acestora, etc.
Examinarea proiectului de lege a avut loc în şedinţa comisiei din data de 25 septembrie 2007.
În cursul dezbaterilor, membrii comisiei au fost de acord cu preluarea ideii de trecere sub control parlamentar a ANRC, propunând amendarea în acest sens a proiectului de Lege pentru aprobarea Ordonanţei de urgenţă a Guvernului nr. 134/2006 privind înfiinţarea Autorităţii Naţionale pentru Reglementare în Comunicaţii şi Tehnologia Informaţiei cu care comisia este sesizată spre dezbatere în fond.
2. Proiectul de lege face parte din categoria legilor organice, în conformitate cu art. 117 alin. (3) din Constituţia României, întrucât are ca scop înfiinţarea unei autorităţi administrative autonome.

3. La dezbaterea proiectului au participat, în conformitate cu prevederile art.54 din Regulamentul Camerei Deputaţilor, republicat: din partea Guvernului: dl. secretar de stat Constantin Teodorescu şi dna. consilier Cristina Pruteanu (Ministerul Comunicaţiilor şi Tehnologiei Informaţiei).

4. La lucrările Comisiei au fost prezenţi 11 deputaţi din totalul de 17 membri ai Comisiei. Raportul Comisiei a fost adoptat cu unanimitate de voturi a membrilor prezenţi.


5. Propunerea legislativă a fost respinsă de Senat în şedinţa din 16 aprilie 2007.


6. Potrivit art.75 din Constituţia României, republicată, şi a art.92 din Regulamentul Camerei Deputaţilor, republicat, Camera Deputaţilor este Cameră decizională.


În urma dezbaterii, Comisia propune respingerea propunerii legislative.

PREŞEDINTE,






dr. Varujan Pambuccian

